CELEX: 52018PC0563
Language: ro
Date: 2018-07-31
Title: Propunere de DECIZIE DE PUNERE ÎN APLICARE A CONSILIULUI de numire a membrilor juriului prevăzut la articolul 14 alineatul (3) din Regulamentul (UE) 2017/1939

COMISIA EUROPEANĂ
            Bruxelles, 31.7.2018
            COM(2018) 563 final
            2018/0296(NLE)
            Propunere de
            DECIZIE DE PUNERE ÎN APLICARE A CONSILIULUI
            de numire a membrilor juriului prevăzut la articolul 14 alineatul (3) din Regulamentul (UE) 2017/1939
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Regulamentul (UE) 2017/1939 al Consiliului de punere în aplicare a unei forme de cooperare consolidată în ceea ce privește instituirea Parchetului European (EPPO) a fost adoptat la 12 octombrie 2017 și a intrat în vigoare la 20 noiembrie 2017
                     1
                  . În conformitate cu articolul 20 din regulamentul menționat anterior, Comisia este responsabilă de instituirea și funcționarea administrativă inițială a EPPO până în momentul în care acesta dispune de capacitatea de a-și executa propriul buget. Comisia depune toate eforturile necesare pentru a asigura instituirea rapidă a EPPO. În conformitate cu articolul 120 din regulament și după o etapă de demarare de trei ani, Comisia preconizează că EPPO va fi funcțional până la sfârșitul anului 2020. 
               
               
                  Un element esențial pentru ca EPPO să devină operațional este selecția și numirea personalului și în special a procurorului-șef european și a procurorilor europeni. Pentru a selecta procurorul-șef european și procurorii europeni ai EPPO, conform articolului 14 alineatul (3) din Regulamentul (UE) 2017/1939, Consiliul stabilește regulamentul de funcționare al juriului de selecție și adoptă o decizie de numire a membrilor acestuia, pe baza unei propuneri din partea Comisiei. În acest scop, Comisia a adoptat la 25 mai 2018
                     2
                   o propunere de decizie de punere în aplicare a Consiliului care cuprinde în anexă regulamentul de funcționare al juriului de selecție. 
               
               
                  În vederea stabilirii juriului de selecție prevăzut la articolul 14 alineatul (3) din Regulamentul (UE) 2017/1939, Comisia propune o decizie de punere în aplicare a Consiliului pentru numirea membrilor juriului. În conformitate cu articolul 14 alineatul (3) din Regulamentul (UE) 2017/1939, Comisia propune doisprezece membri ai juriului de selecție, selectați din rândul foștilor membri ai Curții de Justiție și ai Curții de Conturi, al foștilor membri naționali ai Eurojust, al membrilor instanțelor supreme naționale, al procurorilor de înalt nivel și al juriștilor ale căror competențe sunt recunoscute. Una dintre persoanele selectate a fost propusă de Parlamentul European la 31 mai 2018. Comisia a ținut seama de necesitatea asigurării echilibrului în ceea ce privește distribuția geografică, genul și cunoașterea sistemelor juridice ale statelor membre care participă la EPPO.
               
            
            
               •Coerența cu dispozițiile deja existente în domeniul de politică vizat
            
            
               
                  Instituirea EPPO este prevăzută la articolul 86 din Tratatul privind funcționarea Uniunii Europene (TFUE). EPPO va fi primul organism al UE cu competențe în materie de cercetare și urmărire penală a infracțiunilor care afectează interesele financiare ale Uniunii și va constitui un element complet nou în peisajul judiciar european. EPPO ar trebui să amelioreze coerența și eficacitatea politicii în materie de urmărire penală pentru infracțiunile care afectează bugetul UE, asigurând astfel un număr mai mare de urmăriri penale și condamnări și un nivel mai ridicat de recuperare a fondurilor Uniunii pierdute din cauza fraudelor.
               
               
                  Prin prezenta propunere de decizie de punere în aplicare a Consiliului de numire a membrilor juriului de selecție a procurorului-șef european și a procurorilor europeni din cadrul EPPO, Comisia își respectă obligația care îi revine în temeiul articolului 14 alineatul (3) din Regulamentul (UE) 2017/1939. Prezenta propunere permite instituirea juriului de selecție și, prin urmare, demararea procedurilor de selecție și numire a procurorului-șef european și a procurorilor europeni din cadrul EPPO. În consecință, aceasta este pe deplin coerentă cu dispozițiile existente în domeniul de politică respectiv.  
               
            
            
               •Coerența cu alte politici ale Uniunii
            
            
               
                  Prezenta inițiativă este coerentă cu celelalte politici și evoluții legislative ale Uniunii menite să consolideze protecția intereselor financiare ale Uniunii.
               
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temeiul juridic
            
            
               
                  Propunerea este întemeiată pe articolul 291 din TFUE coroborat cu articolul 14 alineatul (3) din Regulamentul (UE) 2017/1939 al Consiliului.  
               
            
            
               •Subsidiaritatea (în cazul competențelor neexclusive) 
            
            
               
                  În conformitate cu articolul 14 alineatul (3) din Regulamentul (UE) 2017/1939, Comisia are obligația legală de a prezenta o propunere privind numirea de către Consiliu a membrilor juriului de selecție. Prezenta propunere vine în continuarea propunerii Comisiei de decizie de punere în aplicare a Consiliului care cuprinde în anexă regulamentul de funcționare al juriului de selecție. Prezenta propunere este esențială pentru a se asigura instituirea juriului de selecție în vederea unei selectări și numiri rapide a procurorului-șef european și a procurorilor europeni din cadrul EPPO.  
               
            
            
               •Proporționalitatea
            
            
               
                  Prezenta propunere se limitează la ceea ce este necesar pentru a atinge obiectivele propuse și este, prin urmare, conformă cu principiul proporționalității. Prezenta propunere este direct legată de intrarea în vigoare a Regulamentului (UE) 2017/1939 și este esențială pentru a asigura instituirea rapidă a EPPO. 
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
         
         
            
               •Evaluările ex post/verificarea adecvării legislației existente
            
            
               
                  Având în vedere natura specifică și limitată a prezentei propuneri și faptul că aceasta este conformă cu obligația care îi revine Comisiei în temeiul articolului 14 alineatul (3) din Regulamentul 2017/1939 al Consiliului, nu au fost efectuate evaluări ex post, consultări cu părțile interesate și evaluări ale impactului.
               
            
            
               4.IMPLICAȚIILE BUGETARE
            
            
               
                  Prezenta propunere nu are implicații bugetare. 
               
            
            
               5.ALTE ELEMENTE
            
            
               •Planurile de punere în aplicare și măsurile de monitorizare, evaluare și raportare
            
            
               Având în vedere natura prezentei propuneri, nu există nicio planificare a punerii în aplicare asociată cu această măsură. 
            
            
               •Documentele explicative (în cazul directivelor)
            
            
               
                  Propunerea nu necesită documente explicative privind transpunerea. 
               
            
            
               •Explicarea detaliată a dispozițiilor specifice ale propunerii
            
            
               
                  Articolul 1 prevede că cele douăsprezece persoane enumerate sunt numite în calitate de membri ai juriului prevăzut la articolul 14 alineatul (3) din Regulamentul (UE) 2017/1939 pentru o perioadă de patru ani de la data intrării în vigoare menționată la articolul 2. 
               
            
            
               2018/0296 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de numire a membrilor juriului prevăzut la articolul 14 alineatul (3) din Regulamentul (UE) 2017/1939
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Regulamentul (UE) 2017/1939 al Consiliului din 12 octombrie 2017 de punere în aplicare a unei forme de cooperare consolidată în ceea ce privește instituirea Parchetului European (EPPO), în special articolul 14 alineatul (3),
            
            
               având în vedere propunerea Comisiei Europene,
            
            
               întrucât:
            
         
         
            
               (1)În temeiul articolului 14 alineatul (3) din Regulamentul (UE) 2017/1939, trebuie instituit un juriu de selecție care să întocmească o listă scurtă de candidați calificați pentru funcția de procuror-șef european și să emită un aviz motivat cu privire la calificările candidaților pentru funcția de procuror european. 
            
            
               (2)Regulamentul (UE) 2017/1939 prevede că Parlamentul European și Consiliul numesc procurorul-șef european, de comun acord, pe baza unei liste scurte de candidați calificați întocmite de juriul de selecție. 
            
            
               (3)De asemenea, în conformitate cu Regulamentul (UE) 2017/1939, Consiliul numește fiecare procuror european din rândul a trei candidați desemnați de fiecare stat membru, după ce a primit un aviz motivat din partea juriului de selecție.
            
            
               (4)Juriul de selecție ar trebui să examineze cererile pentru funcția de procuror-șef european și funcțiile de procuror european verificând dacă sunt îndeplinite cerințele prevăzute la articolul 14 alineatul (2) și, respectiv, la articolul 16 alineatul (1) din Regulamentul (UE) 2017/1939, inclusiv dacă respectivii candidați oferă toate garanțiile de independență.   
            
            
               (5)Juriul de selecție ar trebui să cuprindă douăsprezece persoane din rândul foștilor membri ai Curții de Justiție și ai Curții de Conturi, al foștilor membri naționali ai Eurojust, al membrilor instanțelor supreme naționale, al procurorilor de înalt nivel și al juriștilor ale căror competențe sunt recunoscute. 
            
            
               (6)Unul dintre membrii juriului ar trebui propus de Parlamentul European. La 31 mai 2018, Parlamentul European l-a desemnat pe dl Antonio Mura în calitate de membru al juriului care urmează să fie propus de acesta. 
            
            
               (7)În ceea ce privește componența juriului de selecție, Comisia a ținut seama de necesitatea asigurării unui echilibru geografic, a unui echilibru de gen și a unei reprezentări corespunzătoare a sistemelor juridice ale statelor membre care participă la EPPO. 
            
            
               (8)Cele unsprezece persoane propuse de Comisie includ un fost membru al Curții de Justiție, un fost membru al Curții de Conturi, un fost membru național al Eurojust, cinci procurori de înalt nivel, doi membri ai instanțelor supreme naționale și un jurist cu competențe recunoscute, șase dintre acestea fiind bărbați și cinci femei.  
            
            
               (9)Conform articolului 14 alineatul (3) din Regulamentul (UE) 2017/1939, Consiliul ar trebui să adopte o decizie de numire a membrilor juriului pe baza unei propuneri din partea Comisiei. 
            
            
               (10)Prin urmare, ar trebui să fie numiți membrii juriului de selecție, 
            
            
               ADOPTĂ PREZENTA DECIZIE: 
            
            
               Articolul 1
            
            
               Următoarele persoane sunt numite în calitate de membri ai juriului prevăzut la articolul 14 alineatul (3) din Regulamentul (UE) 2017/1939 pentru o perioadă de patru ani de la data intrării în vigoare menționată la articolul 2 din prezenta decizie: 
            
            
            
               Dl Peter FRANK
            
            
               Dna Ulrike HABERL-SCHWARZ
            
            
               Dl Theodoros IOANNIDES
            
            
               Dna Saale LAOS
            
            
               Dl Jean-Claude MARIN
            
            
               Dl Ján MAZÁK
            
         
         
            
               Dna María de los ÁNGELES GARRIDO LORENZO 
            
            
               Dl Marin MRČELA
            
            
               Dl Antonio MURA
            
            
               Dl Vítor Manuel DA SILVA CALDEIRA
            
            
               Dna Martine SOLOVIEFF 
            
            
               Dna Raija TOIVIAINEN
            
            
               Articolul 2
            
            
               Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene. 
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  
                        Regulamentul (UE) 2017/1939 al Consiliului din 12 octombrie 2017 de punere în aplicare a unei forme de cooperare consolidată în ceea ce privește instituirea Parchetului European (EPPO), JO L 283, 31.10.2017, p. 1.
               
               
                  
                     (2)
                  
                        Propunere de decizie de punere în aplicare a Consiliului privind regulamentul de funcționare al juriului de selecție prevăzut la articolul 14 alineatul (3) din Regulamentul (UE) 2017/1939 de punere în aplicare a unei forme de cooperare consolidată în ceea ce privește instituirea Parchetului European (EPPO), COM(2018) 318 final din 25 mai 2018.